दरभंगा : 14/12/12 मिथिला-मैथिलीक लेल एकटा ऐतिहासिक दिन रहल। मिथिलाक माटि सऽ मैथिलीक पहिल दैनिक रंगीन अखबार मिथिला आवाजक शुभारंभ भेल। मिथिलावासी के एहि अखबारक बहुत दिन सऽ प्रतीक्षा छल। एहि अखबारक संस्थापक चंद्र मोहन झा लोकार्पणक मौका पर कहलैथ जे मिथिला आवाज पाइक कारणे कहियो नहिँ बंद होएत। संगे चंद्र मोहन झा इहो कहलैथ जे जेना मिथिला आवाज आएल तहिना अगिला भेँट मिथिला टीवीक संग होएत। लोकार्पणक मौका पर बहुतो लोककेँ खुशी सऽ नोर बहय लगलन कियैक तऽजे सपना देखैत छलाह से आइ अपना आंखिक सोँझा पूर्ण होइत देखला। लोकापर्णक मौका पर बिहार पुलिस प्रशासनक एडीजे राकेश कुमार मिश्रा, विद्यापति सेवा संस्थानक महासचिव डा॰ बैद्यनाथ चौधरी बैजू, मैथिली अकादमी पटना केर अध्यक्ष कमलाकांत झा, दरभंगाक नगर विधायक संजय सरावगी ,विधान परिषद्क सदस्य विनोद कुमार चौधरी, मिथिला आवाजक प्रभारी संपादक अरविँद ठाकुर, दरभंगाक मेयर गौरी पासवान आदि सेहो मिथिला आवाजक दीर्घजीवी होएबाक शुभकामना देलैथ संगे इ सभ दरभंगा सऽ प्रकाशन आ मुद्रणपर कहला जे आब दरभंगा मेँ प्रेस स्थापित भऽ गेल हँ, एहि सऽ पूर्व मुजफ्फरपुर, भागलपुर आ पटना सऽ छपैत छल मुदा आब दरभंगा सऽ सेहो अखबार छपत। मिथिला आवाजक C. E. O अजित आजाद अप्पन धन्यवाद ज्ञापन करैत भाव-विभोर भऽ गेल छलैथ कियैक तऽ मिथिला आवाज के पाठक धरि पहुंचाबय लेल ओ दिन-राति एक कऽ देने छलैथ। मिथिला आवाज अखन 8 पन्नाक आबि रहल अछि जल्द एकर पन्नाक संख्या बढ़त। भले दरभंगा सऽ अखन पाक्षिक मैथिली अखबार विद्यापति टाइम्स आबैत अछि, मैथिलीक किछु इपेपर हो, मैथिलीक किछु साप्ताहिक आ पाक्षिकअखबार हो मुदा मिथिला सऽ एकटा दैनिक अखबारक जे खगता छल ओकरा मिथिला आवाज दूर केलक। सूत्रक मानी तऽ मैथिलीक अखबार आओर एक-दू ठाम सऽ निकलबाक संभावना अछि।
 बताबी जे पिछला बरख 22/12/11 के गुवाहाटीमे अंर्तराष्ट्रीय मैथिली सम्मेलन मे इ गप्प उठल छल जे मिथिला सऽ मैथिलीक एक्को टा दैनिक समाचार पत्र नहिँ अछि, एहि गप्प पर चंद्रमोहन झा बीच सभा मे घोषणा कयने छलैथ जे ओ मिथिला सऽ मैथिलीक दैनिक अखबार निकालता जे बरख भरि अंदर मे अजित आजाद आ हुनक टीमक अथक प्रयासे मिथिला आवाज रुपे सामने आयल। भारत मे आब मैथिलीक दू टा दैनिक अखबार अछि, पहिल कोलकाता सऽ मिथिला समाद आ दोसर दरभंगा सऽ मिथिला आवाज। मिथिलावासी अप्पन भाषा मे अखबार देखि आह्रलादित छथि, मिथिला आवाज के जुग-जुग जीबय के कामना कऽ रहल छथि। मिथिलावासी के इ उम्मीद छन जे इ आवाज मिथिलाक आवाज बनत! 